जल्द चुनाव करवाने को विपक्ष है बेताब : मनमोहन  
प्रधानमंत्री मनमोहन सिंह ने आरोप लगाया कि विपक्ष जल्द चुनाव थोपने के लिए समय से पहले ही बेताब हो रहा है।
प्रधानमंत्री मनमोहन सिंह ने कहा कि राजनीतिक व्यवस्था को अस्थिर करने के प्रयास किए जा रहे हैं। उन्होंने आरोप लगाया कि विपक्ष जल्द चुनाव थोपने के लिए समय से पहले ही बेताब हो रहा है। उन्होंने स्पष्ट किया कि सरकार बनी रहेगी और अपना पांच साल का कार्यकाल पूरा करेगी।  फ्रैंकफुर्त के रास्ते न्यूयार्क से लौटने के क्रम में एयर इंडिया के विशेष विमान में आयोजित संवाददाता सम्मेलन में मनमोहन ने आरोप लगाया कि विपक्ष समय से पहले ही बेताब हो रहा है। उन्होंने विपक्ष को धैर्य रखने को कहा। उन्होंने कहा कि वित्त मंत्रालय के हाल के एक नोट को लेकर उनके कैबिनेट में कोई मतभेद नहीं है। इस नोट से संकेत मिलता है कि तत्कालीन वित्त मंत्री ने 2जी स्पेक्ट्रम की नीलामी सुनिश्चित करने के लिए पर्याप्त प्रयास नहीं किए।  प्रधानमंत्री ने स्वीकार किया कि उनकी सरकार के बारे में धारणा की समस्या हो सकती है और उसे दुरुस्त करने की जरूरत है। यह पूछे जाने पर कि यह एक धारणा है कि संप्रग-2 सरकार ने वह साख और गति खो दी है जो पिछली सरकार के समय देखने को मिलती थी, उन्होंने कहा, मुझे संदेह हैं कि कुछ अन्य ऐसी ताकतें हैं जो हमारी राजनीतिक व्यवस्था को कमजोर करना चाहती हैं। मनमोहन ने कहा कि संप्रग-1 में कुछ लोग नए आए थे और कुछ ने अभिनव प्रयास किए थे। इस बात का सबूत उनके द्वारा लाए गए नए महत्वपूर्ण कार्यक्रमों से मिलता है।